AaB havde hårdt brug for en sejr i mandagens bundkamp mod AC Horsens. Det nordjyske mandskab er nemlig plantet under nedrykningsstregen, og forud for kampen havde holdet hele fem point op til den rigtige side af stregen. Sejren udeblev dog endnu engang, da holdet spillede 0-0 på Casa Arena i Horsens. Med resultatet ligger Aab fortsat nummer 11 i 3F Superligaen. De bolsjestribede har kun scoret 10 mål i 12 kampe. Dobbeltchance i første halvleg AaB's cheftræner var nødsaget til at ryste posten en smule til dagens kamp. Allan Sousa var ude med karantæne, og en skade forhindrede det vanlige førstevalg på målmandsposten, Josip Posavec, i at betræde grønsværen. Louka Prip var derfor tilbage i startopstillingen, og i Posavecs fravær fik den bare 17-årige Theo Sander muligheden for at vogte AaB-målet. Sander, der har flere ungdomslandskampe på CV'et, kunne glæde sig over at holde nullet. Det var ellers ikke, fordi han ikke blev testet undervejs i kampen. AaB var dog klart bedst i de første 45 minutter. Her havde Theo Sander ikke meget at se til. I stedet var AaB tæt på at bringe sig foran et par gange. 18-årsfødselaren Oliver Ross var lige ved at slippe helt fri efter knap 30 minutter, men til stor utilfredshed for AaB-bænken blev han ikke tildelt et frispark, selvom han blev hevet i trøjen. Louka Prip havde senere en dobbeltchance, men Horsens-keeperen Matej Delac diskede op med et par glimrende redninger. Chancefattig anden halvleg I anden halvleg kom Horsens bedre med. Holdet formåede dog ikke for alvor at blive farlige. Hjemmeholdet nærmede sig en scoring på Casa Arena efter omkring 72 minutter, men Theo Sander viste sig værd og reddede flot et afrettet skud fra Aron Sigurdarson. Til allersidst forsøgte AaB at sætte fyrtårnet Anosike Ementa på banen, men heller ikke han formåede at finde vej til netmaskerne, og derfor endte det med en nulløsning i en kamp, hvor AaB var tættest på at score. AaB skal igen i aktion på fredag, hvor de møder Superligaens absolutte bundprop Lyngby. Kampen spilles klokken 19. AaB ind- og udskiftninger: 59 minutter, Oliver Ross, ud - Marco Ramkilde, ind 76 minutter, Lucas Anders, ud - Andreas Poulsen, ind 77 minutter, Pedro Ferreira, ud - Jeppe Pedersen, ind 90+1, Younes Bakiz, ud Anosike Ementa, ind

Referat:
AaB spillede mandag 0-0 mod AC Horsens og er dermed fortsat isoleret i bunden.